b'\n_START_ARTICLE_\nTorneig d\'escacs de Londres de 1851\n_START_SECTION_\nRerefons i objectius\n_START_PARAGRAPH_\nEl maig de 1851, Londres va acollir la Gran Exposici\xc3\xb3 per mostrar la ind\xc3\xbastria i tecnologia brit\xc3\xa0niques, i la pr\xc3\xb2spera comunitat d\'escacs londinenca es va veure obligada a fer quelcom de semblant per als escacs. Howard Staunton propos\xc3\xa0 i a continuaci\xc3\xb3 prengu\xc3\xa9 el lideratge, d\'organitzar el primer torneig internacional, que s\'hauria de celebrar al mateix temps que l\'Exposici\xc3\xb3. Ell pensava que la Gran Exposici\xc3\xb3 donava una oportunitat \xc3\xbanica per reduir dr\xc3\xa0sticament les dificultats que obstru\xc3\xafen la participaci\xc3\xb3 internacional; per exemple, seria molt m\xc3\xa9s f\xc3\xa0cil pels participants d\'obtenir passaports i de deixar temporalment la feina._NEWLINE_El 1848 es va publicar una carta en la qual en Ludwig Bledow proposava que ell i en von der Lasa havien d\xe2\x80\x99organitzar a Tr\xc3\xa8veris (Alemanya) un torneig internacional el guanyador del qual seria reconegut com a Campi\xc3\xb3 del m\xc3\xb3n (en Bledow va morir 1846; no se sap perqu\xc3\xa8 la publicaci\xc3\xb3 de la carta es va endarrerir tant). Not\xc3\xadcies sobre aix\xc3\xb2 haurien tamb\xc3\xa9 motivat n\xe2\x80\x99Staunton per organitzar el torneig internacional de Londres._NEWLINE_Staunton i els seus companys tenien objectius ambiciosos pel seu torneig, inclosa la celebraci\xc3\xb3 d\xe2\x80\x99un "Parlament dels Escacs" per: completar l\xe2\x80\x99estandarditzaci\xc3\xb3 del moviments i d\xe2\x80\x99altres regles, ja que hi havia encara algunes petites difer\xc3\xa8ncies i contradiccions per pa\xc3\xafsos; per estandarditzar la notaci\xc3\xb3 d\'escacs; i per acordar l\xc3\xadmits de temps, ja que molts jugadors eren coneguts per simplement "cansar" els seus rivals. Staunton tamb\xc3\xa9 propos\xc3\xa0 la realitzaci\xc3\xb3 d\xe2\x80\x99un compendi que recoll\xc3\xads tot el coneixement sobre obertures d\'escacs, preferiblement en forma de taula. Com que pensava que no hi hauria temps suficient amb una sola sessi\xc3\xb3 del "Parlament " per abordar tots els temes, va suggerir successius congressos, alguns incloent fins i tot entusiastes dels escacs encara que estiguessin per sota dels m\xc3\xa9s forts jugadors del m\xc3\xb3n, i un proc\xc3\xa9s de revisi\xc3\xb3 per abordar els contenciosos que poguessin sorgir, aix\xc3\xad com els possibles errors que es poguessin produir._NEWLINE_Abans que el torneig comenc\xc3\xa9s, dos comentaristes varen escriure que el guanyador hauria de ser considerat com a "Campi\xc3\xb3 del m\xc3\xb3n d\'escacs"; un fou el capit\xc3\xa0 Hugh Alexander Kennedy, un dels organitzadors i jugadors del torneig, i l\xe2\x80\x99altre fou la publicaci\xc3\xb3 Liberty Weekly Tribune de Missouri. De tota manera, no hi ha const\xc3\xa0ncia que coronar un campi\xc3\xb3 del m\xc3\xb3n fos un objectiu formal del torneig.\n_START_SECTION_\nPreparaci\xc3\xb3\n_START_PARAGRAPH_\nEl Comit\xc3\xa8 Organitzador era liderat pel Duc de Marlborough, per\xc3\xb2 Staunton n\'era el secretari, i molts dels seus membres pertanyien al club d\'escacs de Staunton. Les rivalitats en els escacs brit\xc3\xa0nics del moment van fer que el poder\xc3\xb3s London Chess Club boicoteg\xc3\xa9s la competici\xc3\xb3, i que en George Walker empr\xc3\xa9s la seva columna a Bell\'s Life per intentar destorbar els preparatius del torneig. Malgrat aquests obstacles, n\'Staunton va obtenir 500\xc2\xa3 per la bossa de premis, una suma considerable el 1851, que equivaldrien a unes 359.000\xc2\xa3 el 2006. Les aportacions de diners s\'obtingueren tant de clubs d\'escacs anglesos com d\'altres pa\xc3\xafsos. A Fran\xc3\xa7a, es varen recaptar diners al Caf\xc3\xa9 de la R\xc3\xa9gence, i a l\'\xc3\x8dndia, el Calcutta Chess Club contribu\xc3\xad amb 100\xc2\xa3, i a m\xc3\xa9s a m\xc3\xa9s, els seus principals dirigents John Cochrane i T.C. Morton feren dues de les m\xc3\xa9s grans contribucions a t\xc3\xadtol personal. El torneig es va programar per coincidir amb la Gran Exposici\xc3\xb3 a Londres, i va comen\xc3\xa7ar el 26 de maig de 1851.\n_START_SECTION_\nJugadors\n_START_PARAGRAPH_\nEl torneig es va planificar com a competici\xc3\xb3 per knock-out entre setze dels millors jugadors europeus. Es van cursar invitacions als mestres estrangers Vincent Grimm, J\xc3\xb3zsef Sz\xc3\xa9n, i Johann L\xc3\xb6wenthal d\'Hongria; Adolf Anderssen, Bernhard Horwitz, Carl Mayet, i von der Lasa d\'Alemanya; Pierre Charles Fournier de Saint-Amant i Lionel Kieseritzky de Fran\xc3\xa7a, i Carl Jaenisch, Alexander Petrov i Ili\xc3\xa0 X\xc3\xbamov de R\xc3\xbassia. Els jugadors brit\xc3\xa0nics havien de ser Howard Staunton, Henry Thomas Buckle, Marmaduke Wyvill, Elijah Williams, el capit\xc3\xa0 Hugh Alexander Kennedy, Samuel Newham, i Henry Bird._NEWLINE_Desgraciadament, molts dels convidats no varen poder jugar. En Grimm estava exiliat a Aleppo despr\xc3\xa9s de la seva participaci\xc3\xb3 en la Revoluci\xc3\xb3 hongaresa de 1848. L\xc3\xb6wenthal havia tamb\xc3\xa9 participat en la fallida revoluci\xc3\xb3, per\xc3\xb2 havia anat a Am\xc3\xa8rica, on hi havia muntat negocis, els quals va deixar per tal d\'anar a Londres a jugar. Saint-Amant no estava disponible perqu\xc3\xa8 havia estat enviat pel govern franc\xc3\xa8s a Calif\xc3\xb2rnia com a diplom\xc3\xa0tic, despr\xc3\xa9s de la seva independ\xc3\xa8ncia de M\xc3\xa8xic durant la febre de l\'or de Calif\xc3\xb2rnia. Von der Lasa i Petrov tampoc no estaven disponibles. Jaenisch i X\xc3\xbamov no podrien arribar a temps per jugar. Jaenisch va arribar tard a Londres, i va jugar un matx post-torneig contra Staunton que aquest darrer guany\xc3\xa0 (+7 \xe2\x88\x922 =1). Buckle tampoc no va poder jugar, i com que era considerat el segon millor jugador entre els brit\xc3\xa0nics, fou el m\xc3\xa9s fort brit\xc3\xa0nic absent del torneig. Les disputes amb el London Chess Club varen impedir que hi particip\xc3\xa9s en Daniel Harrwitz, i tamb\xc3\xa9 van afeblir la parrilla de possibles substituts, ja que George Walker, George Perigal, i George Webb Medley podrien haver enfortit el quadre si no fos pel boicot. Anderssen era reticent a acceptar la invitaci\xc3\xb3, ja que no podia afrontar els costos del viatge. Llavors, Staunton va oferir-li de pagar les despeses del viatge de la seva pr\xc3\xb2pia butxaca si fos necessari, en cas que Anderssen no obtingu\xc3\xa9s premi en el torneig, i Anderssen va acceptar aquesta generosa oferta._NEWLINE_Com a part del projecte, el comit\xc3\xa8 organitzador del Torneig Internacional de Londres tamb\xc3\xa9 va muntar un "Torneig Provincial de Londres" per a jugadors brit\xc3\xa0nics que no eren prou forts com per ser convidats al torneig internacional. Finalment, el comit\xc3\xa8 va promocionar E.S. Kennedy, Edward L\xc3\xb6we, James R. Mucklow, i Alfred Brodie per jugar al torneig internacional en lloc del torneig provincial, per tal d\'obtenir el nombre de jugadors necessaris per al sistema knock-out.\n_START_SECTION_\nTorneig\n_START_PARAGRAPH_\nEl torneig es va organitzar com a matxs d\'eliminaci\xc3\xb3 directa, amb els vuit perdedors de la primera ronda eliminats del torneig. Cada matx de la primera ronda era al millor de tres partides, sense comptar les taules. Les rondes posteriors foren al millor de set partides, amb els perdedors jugant matxs de consolaci\xc3\xb3. Els emparellaments es feren a sorts, ja que no hi havia sistema de preclassificaci\xc3\xb3 (com ara l\'emprat habitualment en torneigs de tennis._NEWLINE_Kieseritsky, Bird, i L\xc3\xb6wenthal perderen tots tres en primera ronda. Anderssen va guanyar Staunton clarament, 4\xe2\x80\x931 a la tercera ronda semifinal. A la final, Anderssen guany\xc3\xa0 Wyvill per ser primer. Wyvill havia avan\xc3\xa7at amb un quadre relativament senzill fins a la final. Staunton va ser clarament derrotat per Williams al darrer matx de consolaci\xc3\xb3, i acab\xc3\xa0 en un decebedor quart lloc.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nTot i els defectes obvis del format knockout del torneig, el resultat fou just, en coronar n\'Anderssen com al millor jugador. Tal com indicaven les regles del torneig, Staunton immediatament va reptar n\'Anderssen a un matx a vint-i-una partides, per un premi de 100\xc2\xa3. Anderssen accept\xc3\xa0 el matx, per\xc3\xb2 no va poder jugar-lo de seguida, ja que implicaria mantenir-se lluny de la seva feina com a professor a Alemanya durant dos mesos. Staunton tampoc estava preparat psicol\xc3\xb2gicament per una contesa immediata, i el matx proposat finalment mai es va arribar a jugar._NEWLINE_Com a resultat de la seva vict\xc3\xb2ria al torneig, Anderssen fou reconegut popularment com el millor jugador europeu, tot i que fins on se sap, mai fou titllat de "Campi\xc3\xb3 del m\xc3\xb3n". La idea d\'un campi\xc3\xb3 del m\xc3\xb3n havia comen\xc3\xa7at a sorgir a partir de 1840, i l\'\xc3\xbas m\xc3\xa9s antic conegut del terme "campi\xc3\xb3 del m\xc3\xb3n" \xc3\xa9s del 1845, en refer\xc3\xa8ncia a Staunton i publicat al Chess Players\' Chronicle de Staunton. Wilhelm Steinitz fou universalment reconegut com a "Campi\xc3\xb3 del m\xc3\xb3n" els 1870, per\xc3\xb2 la primera competici\xc3\xb3 formal per obtenir el t\xc3\xadtol mundial fou el matx de 1886 entre Steinitz i Johannes Zukertort._NEWLINE_El 1852 Staunton va escriure el llibre del torneig, el qual va titular The Chess Tournament (El torneig d\'escacs). Tot i la seva excel\xc2\xb7lent descripci\xc3\xb3 de l\'esdeveniment, es va veure enterbolit per la poca alegria amb la qual va rebre la vict\xc3\xb2ria d\'Anderssen. De tota manera, la descripci\xc3\xb3 de Staunton quan deia que Anderssen era el segon millor jugador alemany, despr\xc3\xa9s que Anderssen guany\xc3\xa9s el Torneig Internacional de 1851, era llavors raonable, considerant el que se sabia de la for\xc3\xa7a de von der Lasa, i tamb\xc3\xa9 que la for\xc3\xa7a de joc d\'Anderssen havia sorgit nom\xc3\xa9s en els mesos anteriors al torneig de 1851 com a resultat del seu entrenament a base de matxs contra forts jugadors a Alemanya._NEWLINE_Staunton va culpar de la seva mala actuaci\xc3\xb3 el jou de les seves funcions en l\'organitzaci\xc3\xb3 del torneig, i tamb\xc3\xa9 es creu que va ser v\xc3\xadctima d\'una malaltia de cor el 1844. Va condemnar la idea de fer dels escacs una professi\xc3\xb3, escrivint_NEWLINE_Els escacs mai han estat, i mentre la societat existeixi, mai podran ser una professi\xc3\xb3. \xc3\x89s possible que en gran manera enforteixin la ment de l\'home de carrera, per\xc3\xb2 mai s\'han de convertir en l\'objecte de la seva vida. \xc3\x89s perqu\xc3\xa8 el seu veritable car\xc3\xa0cter s\'ha perdut de vista pel gel\xc3\xb3s o el mercenari, que la vict\xc3\xb2ria a qualsevol preu s\'ha convertit en un objectiu m\xc3\xa9s important que l\'avan\xc3\xa7 de la ci\xc3\xa8ncia._NEWLINE_Almenys en part, aquestes eren les queixes d\'un mal perdedor, ja que la major part dels ingressos de Staunton derivaven precisament de la seva capacitat per jugar als escacs. En aquell moment Staunton era tamb\xc3\xa9 un erudit d\'\xc3\xa8xit amb un contracte a llarg termini per produir edicions de les obres de teatre de Shakespeare._NEWLINE_Staunton tamb\xc3\xa9 estava preocupat per la falta de l\xc3\xadmit del temps per jugar. Despr\xc3\xa9s d\'alguns experiments, el control de temps es va convertir en est\xc3\xa0ndard en tots els torneigs seriosos alguns anys m\xc3\xa9s tard. La debilitat del format d\'eliminat\xc3\xb2ries, una mena d\'h\xc3\xadbrid entre matxs i joc de torneig, va causar que fos eliminat, i que s\'adopt\xc3\xa9s el format round-robin a partir del torneig de Londres de 1862._NEWLINE_La famosa Partida Immortal, Anderssen\xe2\x80\x93Kieseritsky, Londres 1851, fou jugada en una partida amistosa durant una pausa en el torneig, i no \xc3\xa9s una de les partides del matx de primera ronda entre ambd\xc3\xb3s jugadors._NEWLINE_El London Chess Club, que s\'havia barallat amb Staunton i els seus companys, va organitzar un torneig que es va jugar un mes m\xc3\xa9s tard i on hi havia un conjunt multinacional de jugadors (molts dels quals van competir tamb\xc3\xa9 en el torneig internacional), i el resultat va ser el mateix - Anderssen va guanyar.\n_START_SECTION_\nResultats\n_START_PARAGRAPH_\nDel llibre de Staunton sobre el torneig:'